**CRONFA BENSIWNCAERDYDD A’R FRO**

**DATGANIAD STRATEGAETH FUDDSODDI**

**IONAWR 2023**

**Cyflwyniad**

Cyngor Caerdydd ('y Cyngor') yw'r awdurdod gweinyddu ar gyfer Cronfa Bensiwn Caerdydd a Bro Morgannwg ('y Gronfa').

Mae'r Cynllun Pensiwn Llywodraeth Leol (Rheoli a Buddsoddi Cronfeydd) 2016 ("y Rheoliadau Buddsoddi") yn ei gwneud yn ofynnol i awdurdodau gweinyddu lunio a chyhoeddi strategaeth fuddsoddi.

Rhaid i’r Datganiad Strategaeth Fuddsoddi (DSF) sy'n ofynnol gan Reoliad 7 o'r Rheoliadau gynnwys:

1. Gofyniad i fuddsoddi arian mewn amrywiaeth eang o fuddsoddiadau;
2. Asesiad yr awdurdod o addasrwydd buddsoddiadau penodol a mathau o fuddsoddiadau;
3. Dull yr awdurdod o ran risg, gan gynnwys y ffyrdd y bydd risgiau’n cael eu hasesu a’u rheoli;

(ch) Dull yr awdurdod o ran cyfuno buddsoddiadau, gan ddefnyddio cerbydau buddsoddi ar y cyd a gwasanaethau a rennir;

1. Polisi’r awdurdod ar sut bydd ystyriaethau llywodraethu cymdeithasol, amgylcheddol a chorfforaethol yn cael eu hystyried wrth ddethol, peidio â dethol, cadw a gwireddu buddsoddiadau; a

(dd) Pholisi’r awdurdod ar ymarfer hawliau (gan gynnwys hawliau pleidleisio) sy’n ymwneud â buddsoddiadau.

Rhaid i'r DSF hefyd nodi'r ganran uchaf o gyfanswm gwerth yr holl fuddsoddiadau arian cronfa y bydd yn eu buddsoddi mewn buddsoddiadau neu ddosbarthiadau buddsoddi penodol.

Rhaid i'r DSF gydymffurfio â chanllawiau a gyhoeddir o bryd i'w gilydd gan yr Ysgrifennydd Gwladol, sef y canllawiau a gyhoeddwyd ym mis Gorffennaf 2017 ar hyn o bryd.

Mae Cylch Gorchwyl Pwyllgor Pensiynau Cyngor Caerdydd ('y Pwyllgor') yn cynnwys pennu strategaeth fuddsoddi'r awdurdod. Mae'r datganiad hwn yn nodi'r strategaeth ar gyfer blwyddyn ariannol 2023-24 a'r ddwy flynedd ariannol ddilynol ac fe'i paratowyd mewn ymgynghoriad â Phanel Cynghori ar Fuddsoddi'r Gronfa ('y Panel'). Bydd yr amserlen hon yn cyd-fynd â phrisiadau tri-blynyddol y Gronfa a'r Datganiad Strategaeth Ariannu (DSA). Bydd y DSF yn cael ei ategu gan Ddyraniad Asedau Strategol y Gronfa a fydd yn cael ei gymeradwyo gan y Pwyllgor Pensiwn yn flynyddol.

**A Buddsoddi arian mewn amrywiaeth eang o fuddsoddiadau**

Dylai portffolio o asedau sydd wedi’u harallgyfeirio'n briodol gynnwys amrywiaeth o ddosbarthiadau asedau i helpu i leihau'r risg portffolio cyffredinol. Os nad yw un dosbarth buddsoddi yn perfformio'n dda, dylai perfformiad gael ei gydbwyso gan fuddsoddiadau eraill sy'n gwneud yn well ar y pryd. Mae portffolio amrywiol hefyd yn helpu i leihau anwadalrwydd.

Nod y Pwyllgor yw bodloni'r gofyniad am bortffolio amrywiol drwy adolygu ei Ddyraniad Asedau Strategol yn flynyddol. Cymeradwyir y Dyraniad Asedau gan y Pwyllgor ar gyngor y Panel. Mae'r Panel yn ystyried ystod eang o gyfleoedd buddsoddi cyn gwneud ei argymhellion.

Y dosbarthiadau asedau cyfredol sydd wedi'u cynnwys yn y dyraniad yw:

* Llog Sefydlog Confensiynol ac sy’n Gysylltiedig â Mynegai - Byd-eang
* Ecwitïau – Byd-eang, y DU a Marchnadoedd Datblygol
* Ecwiti Preifat (trwy gronfeydd cyfun o arian)
* Cronfeydd eiddo - y DU a Byd-eang
* Marchnadoedd Preifat – Credyd Preifat a Seilwaith (disgwylir i fuddsoddiadau gael eu gwneud yn gynnar yn 2023)

Caniateir y gweithgareddau canlynol sy'n gysylltiedig â buddsoddi hefyd:

* Deilliadau ac offerynnau ariannol eraill o fewn cyfyngiadau y cytunwyd arnynt yn flaenorol at ddibenion rheoli portffolio’n effeithlon neu ar gyfer dibenion penodol megis gwarchod arian cyfred.
* Gwarantu, ar yr amod bod y stoc yn addas ar seiliau buddsoddi, ac yn cydymffurfio â’r meini prawf cyfredol ar gyfer buddsoddi.

Ceir crynodeb o'r targedau Dyrannu Asedau a'r terfynau amrywiant sydd mewn grym ar hyn o bryd ynghyd â meincnodau a thargedau'r portffolio yn Atodiad A.

**Terfynau Buddsoddi**

Mae'r Rheoliadau Buddsoddi sydd mewn grym rhwng 2009 a 2016 yn gosod terfynau statudol ar gyfer gwahanol fathau o fuddsoddiadau. Dilëwyd y terfynau hyn gan Reoliadau Buddsoddi 2016 ond bydd y Gronfa yn parhau i weithredu o fewn y terfynau yng ngholofn 2 o Atodlen 1 i Reoliadau 2009 mewn perthynas ag unrhyw asedau nad ydynt wedi'u trosglwyddo eto i Bartneriaeth Pensiynau Cymru.

**B Addasrwydd buddsoddiadau penodol a mathau o fuddsoddiadau**

Bwriedir i bolisi buddsoddi’r Gronfa sicrhau bod yr holl daliadau statudol a wneir o’r Gronfa yn costio cyn lleied â phosib i’r cyrff cyflogi.

Yr amcan buddsoddi cyffredinol yw cael yr adenillion mwyaf o fuddsoddi a chadw cyfraniadau’r cyflogwyr yn y dyfodol cyn ised â phosib, neu o leiaf yn gyson yn yr hirdymor a chyda lefel dderbyniol o risg. Adenillion y buddsoddiadau yw'r cyfraddau adenillion cyffredinol (twf cyfalaf ac incwm gyda'i gilydd). Cydnabyddir hefyd mai bwriad buddsoddiadau yw cadw a gwella gwerth y Gronfa.

Y gofyniad statudol yw symud tuag at ariannu 100% o ymrwymiadau cronnol y Gronfa dros gyfnod o amser. Cyfrifir y cyfnod hwn, ynghyd â lefel yr ariannu, bob tair blynedd, a chytunir arno gyda'r Actiwari yn dilyn adolygiad yn asesu addasrwydd asedau’r Gronfa i fodloni ei hymrwymiadau. Mae’r Panel yn ystyried barn yr Actiwari a lefel yr ariannu wrth benderfynu ar ei gyngor. Bydd y Panel yn adolygu'r dyraniad asedau cyffredinol yn rheolaidd ac yn ystyried cyfleoedd priodol ar gyfer astudiaeth atebolrwydd asedau pellach fel yn achos buddsoddiadau Credyd Preifat a Seilwaith PPC sydd ar ddod.

**C Risg**

Nodir rhestr fanwl o'r prif risgiau i'r Gronfa yn y Datganiad Strategaeth Ariannu. Caiff risgiau sy'n deillio o fuddsoddiadau eu monitro gan y Panel Cynghori ar Fuddsoddi. Mae'r Gronfa'n cydnabod y risgiau sy'n deillio o ddal cyfran uwch o ecwitïau ac asedau eraill sy'n ceisio adenillion nag a fyddai'n cael eu dal o dan strategaeth a yrrir gan atebolrwydd ond mae o'r farn bod y risgiau hyn yn cael eu lliniaru gan gyfamod cryf prif gyflogwyr y Gronfa a phroffil aeddfedrwydd sefydlog ei haelodaeth.

Risg Buddsoddi yw'r risg bod rheolwyr y Gronfa yn methu â chyrraedd cyfradd yr adenillion buddsoddi a ragdybir wrth bennu eu mandadau. Y prif reolaeth dros risg buddsoddi yw arallgyfeirio asedau ar draws marchnadoedd a dosbarthiadau asedau. Bydd cydberthyniadau ymhlith y rhain yn amrywio dros amser, ond mae'r risg sylfaenol o ddod i gysylltiad â marchnad gyfalaf benodol yn cael ei lliniaru i ryw raddau gan strategaeth arallgyfeirio fel yr un a ddilynir gan y Gronfa.

Mae’r rheolwyr cronfa arbenigol unigol yn rheoli risg amrywio o’r meincnodau, yn unol â’r targedau a roddwyd iddynt. Adroddir ar lefelau risg cymharol ar gyfer rheolwyr gweithredol bob chwarter a'u trafod yn flynyddol gan y Panel. Mae'r Panel yn cydnabod y gall gwall olrhain ei hun fod yn fesur cyfnewidiol o'r risgiau sy'n cael eu cymryd gan reolwr ac y gall cyn-ôl-ystadegau amrywio'n sylweddol o gyn-amcangyfrifon. O'r herwydd, mae angen trin ei werth rhagweladwy yn ofalus. Felly defnyddir y gwall olrhain fel canllaw wrth ystyried perfformiad cyffredinol y rheolwr.

Risg Hylifedd yw'r risg na all y Gronfa fodloni ei rhwymedigaethau uniongyrchol gan nad oes ganddi ddigon o asedau. Mae'r Gronfa'n monitro ei sefyllfa o ran hylifedd yn ofalus er mwyn sicrhau nad yw'n werthwr asedau hirdymor i wneud taliadau buddion. Cedwir o leiaf 80% o asedau'r Gronfa mewn ecwitïau a bondiau a restrir yn gyhoeddus y gellir eu gwireddu'n hawdd. Mae buddsoddiadau mewn eiddo ac ecwiti preifat yn fuddsoddiadau hirdymor y mae'r Gronfa'n llai tebygol o allu eu gwireddu mewn cyfnod byr.

Mae risgiau gweithredol yn codi drwy weithredu strategaeth fuddsoddi'r Gronfa. Nodir y risgiau hyn isod:

* Risg pontio – gall y Gronfa arwain at gostau annisgwyl mewn perthynas â throsglwyddo asedau rhwng rheolwyr a/neu ddosbarthiadau asedau. Wrth gynnal trosglwyddiadau sylweddol, mae'r gronfa'n cymryd cyngor proffesiynol ac yn ystyried defnyddio rheolwyr pontio arbenigol er mwyn lliniaru'r risg hon pan fydd yn gost-effeithiol gwneud hynny.
* Risg gwarchod – rhaid i'r Gronfa sicrhau ei bod yn cadw'r hawliau economaidd i holl asedau'r Gronfa, pan maent yn cael eu cadw gan geidwad neu'n cael eu masnachu. Mae'n gwneud hyn drwy ddefnyddio ceidwad byd-eang (Northern Trust) ar gyfer cadw asedau, defnyddio trefniadau cytundebol ffurfiol ar gyfer pob buddsoddiad a chynnal cofnodion cyfrifyddu buddsoddiadau annibynnol.
* Risg diffygdalu credyd – gallai gwrth-barti sy'n gysylltiedig â buddsoddiad Cronfa fethu â chyflawni ei rwymedigaethau. Mae'n ofynnol i reolwyr buddsoddi'r Gronfa o dan eu contractau rheoli asedau reoli risg gwrth-barti ar ran y Gronfa.

**Ch Cyfuno Buddsoddiadau**

Cronfa Bensiwn Caerdydd a Bro Morgannwg yw un o'r wyth CPLlL sy'n cymryd rhan ym Mhartneriaeth Pensiwn Cymru (PPC). Pennwyd y strwythur arfaethedig a’r sail y byddai PPC yn gweithredu arni ym mis Gorffennaf 2016, mewn cyflwyniad i’r Adran Cymunedau a Llywodraeth Leol.

**Asedau i'w buddsoddi yn PPC**

Bwriad y Pwyllgor yw buddsoddi asedau’r Gronfa drwy PPC pan a phryd y bydd datrysiadau buddsoddi cyfun addas ar gael. Erbyn 30 Medi 2022 roedd y Gronfa hon wedi buddsoddi yn y Cronfeydd Ecwiti Gweithredol ac Incwm Sefydlog PPC canlynol :-

|  |  |  |
| --- | --- | --- |
| Dosbarth Ased  | Cronfa  | Dyddiad Buddsoddi  |
| Ecwiti'r DU | Cronfa Cyfleoedd y DU | Chwefror 2019 |
| Incwm Sefydlog  | Bondiau Llywodraeth Byd-eang | Awst 2020 |
| Incwm Sefydlog  | Credyd Byd-eang  | Awst 2020 |
| Incwm Sefydlog  | Credyd Aml-Ased  | Awst 2020 |
| Ecwitïau Byd-eang  | Cronfa Cyfleoedd Byd-eang | Gorffennaf 2021 |
| Ecwitïau Byd-eang  | Cronfa Twf Byd-eang  | Gorffennaf 2021 |
| Ecwitïau Marchnadoedd sy’n Datblygu  | Cronfa Ecwitïau Marchnadoedd sy'n Datblygu | Hydref 2021  |

Buddsoddwyd dyraniadau'r Gronfa i Ecwitïau goddefol drwy gronfeydd cyfun a reolir gan BlackRock yn dilyn proses gaffael gydweithredol a gynhaliwyd yn 2016 gyda'r saith CPLlL arall yng Nghymru. Ar 30 Medi 2022, cafodd daliad ecwiti goddefol y Gronfa ei fuddsoddi’n gyfan gwbl yng Nghronfa Olrhain Carbon Isel, BlackRock.

Ar 30 Medi 2022, mae dros 84% o werth y Gronfa bellach wedi'i fuddsoddi yn PPC neu gronfeydd a gafaelwyd ar y cyd.

Mae'r Pwyllgor Pensiwn hefyd wedi cymeradwyo buddsoddiad o hyd at 7.5% o werth y Gronfa i bob un o Gronfeydd Credyd Preifat a Seilwaith Penagored PCC. Disgwylir i'r buddsoddiadau hyn ddechrau yn gynnar yn 2023.

Mae Cronfa Ecwiti Preifat PPC wedi'i thargedu i gael ei lansio yn ystod 2023. Rhagwelir na fydd buddsoddiadau ecwiti preifat presennol y Gronfa’n cael eu trosglwyddo i’r Gronfa ond y byddant yn cael eu disodli gan Gronfa PCC wrth iddynt aeddfedu dros y 10-15 mlynedd nesaf. Bydd y gwaith o ddatblygu Cronfa Eiddo PPC yn parhau yn 2023. Ar hyn o bryd nid oes unrhyw benderfyniad wedi'i wneud ynghylch a fydd y Gronfa yn trosglwyddo ei hasedau Eiddo i unrhyw Gronfa Eiddo PPC ond bydd hyn yn cael ei ystyried yn ystod cylch bywyd y Datganiad hwn.

**Strwythur a llywodraethu Partneriaeth Pensiwn Cymru**

Mae PPC wedi penodi Link Fund Solutions i sefydlu a gweithredu cyfrwng buddsoddi ar y cyd at ddefnydd y cronfeydd CPLlL yng Nghymru yn unig. Mae Link wedi sefydlu Cynllun Cytundebol Awdurdodedig (CCA) ar ran PPC ac wedi datblygu ystod o is-gronfeydd lle gellir buddsoddi asedau'r wyth cronfa bensiwn sy'n cymryd rhan. Cefnogir Link gan Russell Investments sy'n cynghori ar ddylunio is-gronfa a dewis rheolwyr. Penodwyd Northern Trust yn Geidwad CCA.

Sefydlwyd Cyd-bwyllgor Llywodraethu sy’n cynnwys un aelod etholedig o bob awdurdod gweinyddu cyfansoddol a bydd yn cael ei gefnogi gan Weithgor Swyddogion. Mae Cyngor Sir Caerfyrddin yn gweithredu fel Awdurdod Cynnal i ddarparu cymorth gweinyddol ac ysgrifenyddol i PPC.

Mae Cylch Gorchwyl y Cyd-bwyllgor Llywodraethu a rolau'r Gweithgor Swyddogion a'r Awdurdod Cynnal wedi’u nodi mewn Cytundeb Rhyng-Awdurdod sy'n gyfreithiol rwymol sydd wedi’i gymeradwyo a'i lofnodi gan yr wyth awdurdod gweinyddu. Mae cyfrifoldebau'r Cyd-bwyllgor Llywodraethu yn cynnwys:

* Monitro perfformiad Gweithredwr Cronfa Cymru
* Gwneud penderfyniadau ar is-gronfeydd dosbarth asedau i’w rhoi ar gael gan y Gweithredwr i weithredu strategaethau buddsoddi unigol yr wyth cronfa
* Darparu atebolrwydd i'r cronfeydd sy'n cymryd rhan ar reoli PPC
* Bod yn gyfrifol am adrodd ar PPC i Lywodraeth y DU a rhanddeiliaid eraill
* Goruchwylio’r Gweithgor Swyddogion

Bydd yr wyth awdurdod gweinyddu yn cadw rheolaeth dros bennu strategaeth fuddsoddi eu Cronfa’u hun a dyrannu asedau.

**D Sut mae ystyriaethau Amgylcheddol, Cymdeithasol a Llywodraethu (ACLl) yn cael eu hystyried**

Mae’r Pwyllgor yn ceisio nodi cyfleoedd buddsoddi nad ydynt yn gwrthdaro â’i ddyletswyddau fel ymddiriedolwr i geisio’r adenilliad gorau a hefyd ystyried materion a phryderon Amgylcheddol, Cymdeithasol a Llywodraethu (ACLl). Mae'n cydnabod pryderon Cyflogwyr y Gronfa a rhanddeiliaid eraill ynghylch y materion ACLl hyn sydd hyd yma wedi canolbwyntio yn benodol ar newid yn yr hinsawdd. Fel y gwnaeth dros y tair blynedd diwethaf, bydd y Gronfa yn parhau i ddatblygu ei strategaeth fuddsoddi mewn ymateb i'r pryderon ACLl hynny y disgwylir iddynt weld mwy o ffocws ar yr ystyriaethau "C" a "Ll" er enghraifft thema ymgysylltu ar gyfer Robeco (yr Ymgynghorydd Pleidleisio ac Ymgysylltu PCC) ar gyfer 2023 yw Llafur dan Orfod a Chaethwasiaeth Fodern. Yn amodol ar fod yn gyson â'i ddyletswyddau ymddiriedol ac asesiadau rheolaidd gan y Panel o effaith penderfyniadau buddsoddi, bydd y Pwyllgor yn ystyried gwella ei weithgareddau Buddsoddi Cyfrifol. Bydd hyn yn ymateb i'r cyfleoedd a gyflwynir i'r Gronfa yn y dyfodol, yn enwedig drwy'r PPC, a allai gynnwys:

* + Buddsoddi yn y Gronfa Ecwiti Gweithredol Cynaliadwy y disgwylir iddi gael ei lansio gan y PPC tua diwedd Ch1 2023.
	+ Ystyried a ddylai'r Gronfa osod ei tharged "Sero Net" ei hun ac os ydyw, yr amserlen y bydd yn cyrraedd y targed hwn.
	+ Mae'r rhan fwyaf o asedau'r Gronfa bellach wedi'u cronni yng Nghyllideb PPC a chan fod y PPC ar hyn o bryd yn llofnodwr cod Stiwardiaeth y DU a oes unrhyw fuddion o'r Gronfa hefyd yn llofnodi'r cod Stiwardiaeth a fyddai'n cyfiawnhau'r costau ychwanegol sy'n gysylltiedig â'r broses hon.
	+ Parhau i ymgysylltu â rheolwyr buddsoddi a chwmnïau trwy PPC a FfCBALl gyda'r gosb eithaf o ddadfuddsoddi gan gwmnïau sy'n cynrychioli risg ACLl barhaus nad ydynt yn ymateb yn gadarnhaol i ymgysylltu.
	+ Buddsoddi cadarnhaol mewn cwmnïau sy'n datblygu technoleg lân, er enghraifft drwy Gronfeydd Seilwaith PPC a fydd yn cael eu lansio yn gynnar yn 2023.

Bydd y Pwyllgor yn disgwyl i'r rheolwyr buddsoddi a benodir drwy PPC i fabwysiadu'r egwyddorion stiwardiaeth perthnasol (naill ai Egwyddorion y Cenhedloedd Unedig ar gyfer Buddsoddi Cyfrifol neu God Stiwardiaeth y DU) ac adrodd ar eu cydymffurfiaeth.

Mae’r Gronfa'n aelod o’r Fforwm Cronfa Bensiwn Awdurdodau Lleol (FfCBALl) er mwyn rhoi’r gallu iddi weithredu ar y cyd â chronfeydd CPLlL eraill ar faterion llywodraethu corfforaethol.

Daeth ymgynghoriad ar gynigion y Tasglu ar gyfer Datgeliadau Ariannol sy'n Gysylltiedig â'r Hinsawdd (TDAH) ar gyfer Cronfeydd CPLlL i ben ym mis Tachwedd 2022. Disgwylir i'r rheoliadau ddod i rym o fis Ebrill 2023 gydag Adroddiad Blynyddol cyntaf y Gronfa i gynnwys y datgeliadau hyn, ar gyfer 2023/24, yn cael eu cyhoeddi erbyn 1 Rhagfyr 2024.

**Dd Ymarfer hawliau (gan gynnwys hawliau pleidleisio) sy’n gysylltiedig â buddsoddiadau**

Mae buddiannau buddsoddi hirdymor cronfeydd CPLlL yn cael eu gwella gan y safonau uchaf o lywodraethu corfforaethol a chyfrifoldeb corfforaethol ymhlith y cwmnïau y maent yn buddsoddi ynddynt. Gall llywodraethu gwael effeithio'n negyddol ar werth cyfranddalwyr.

Bydd y Gronfa'n cymryd rhan yn y gwaith o ddatblygu polisïau pleidleisio ac ymgysylltu ar gyfer PPC, drwy Robeco sef Ymgynghorydd Pleidleisio ac Ymgysylltu’r PCC sy'n hyrwyddo safonau uchel o lywodraethu corfforaethol, gan gynnwys tryloywder ac atebolrwydd gan gwmnïau am effeithiau ACLl eu gweithgareddau busnes.